《表甥何云峤舍馆而语游于其行赠之以诗》
宋代·方一夔

书生事业窘一门，穷年独处三家村。蟾蜍爬沙鞭不走，无力号叫排天阍。

曩闻将军狂可撼，往舍窠臼窥其藩。谰言稗说不暇择，谈笑抵当如优髡。

诸公义财涩且薄，颇乐软熟憎嚣烦。今君穷饿坐百巧，安肯挟册媒朝昏。

试探囊中秘花术，勇决不待中宵奔。吾闻武侯暗得司马法，平沙散布风云屯。

多时奇杰了不悟，后来知者靖与温。子今持此说性命，祸福出口如澜翻。

文章不作杯水直，不如薄艺随我两脚跟。滔滔世驾不可挽，行矣与汝倾离尊。

作者简介：宋元之际严州淳安人，一名夔，字时佐，自号知非子。方逢辰孙。以荐领教郡庠，未几退，隐富山，授徒讲学，学者称为富山先生。有《富山遗稿》。